ജലനിരപ്പ് 139 അടിയിലേക്ക്: മുല്ലപ്പെരിയാര് കൂടുതല് തുറന്നു കട്ടപ്പന: നീരൊഴുക്ക് ശക്തമാകുകയും ജലനിരപ്പ് കുറയാതിരിക്കുകയും ചെയ്ത സാഹചര്യത്തില് മുല്ലപ്പെരിയാര് അണക്കെട്ടില്നിന്നു കൂടുതല് വെള്ളം പെരിയാറിലേക്ക് ഒഴുക്കുന്നു. ഇന്നലെ രാവിലെ 11നു മൂന്ന് ഷട്ടറുകള് 30 സെന്റീമീറ്റര്കൂടി ഉയര്ത്തി 1675 ഘനയടി വെള്ളമാണു പുറത്തേക്കൊഴുക്കിയത്. വൈകിട്ടും ജലനിരപ്പ് കുറയാത്തതിനാല് ഷട്ടറുകള് വീണ്ടുമുയര്ത്തി. ഇതോടെ ഒഴുക്കുന്ന വെള്ളത്തിന്റെ അളവ് സെക്കന്ഡില് 2974 ഘനയടിയായി. തുറന്നുവിടുന്ന വെള്ളത്തിന്റെ അളവ് 2974 ഘനയടിയായി ഉയര്ത്തിയിട്ടും ഇന്നലെ വൈകിട്ട് ആറിന് അണക്കെട്ടില് 138.95 അടിയാണു ജലനിരപ്പ്. ഇതോടെ ഇന്ന് കൂടുതല് വെള്ളം തുറന്നുവിട്ടേക്കും. ഇന്നലെ രാത്രിയോടെ പെരിയാറില് ജലനിരപ്പ് ഉയര്ന്നുതുടങ്ങി. തീരവാസികളെ മാറ്റിപ്പാര്പ്പിച്ചതിനാല് ആശങ്ക വേണ്ടെന്നു മന്ത്രി റോഷി അഗസ്റ്റിന് അറിയിച്ചു. ഇന്നലെ വൈകിട്ട് ആറിന് ഷട്ടറുകള് കൂടുതലുയര്ത്തുമെന്നാണു തമിഴ്നാട് അറിയിച്ചിരുന്നത്. എന്നാല് പെരിയാര് തീരത്തെ ആശങ്ക പരിഗണിച്ച് രണ്ടുമണിക്കൂര് നേരത്തേ ഉയര്ത്താന് ആവശ്യപ്പെടുകയായിരുന്നു.